Kutwala kavili kushidoni,
“Munu jumo andívanavo vanavake vavili.
Ndyoko aju andímwaulila tatake kushidoni,
‘Atata,
ngupa lipungu lyangu lyamali lyangushilota ngupate paulota kupela!’
Tatamunu kuvajavanidya uti vavili.
Akapite maduva padyoko,
ndyoko aju kukunga vyake uti kuma kuka kushilambo shakushu namene.
Koko ko,
nae andíjanga vinu uti vyavénavo mushinamilo shaupuju.
Akajange uti vyavénavo,
mushilambo asho kuumilila indala ing'umene namene,
ndyoko kutunduvanga kuvauvanga.
Nae kumuukila munu jumo mwene shilambo asho;
munu ajo kumwaulila ndyoko jo auke akanshungile dinguluve dyake kwilanga.
Ndyoko aju ashindavanavo malotelo akulya shakulya shakukalala shavashilya vanguluve kwilanga kanji hashuluula na yadavo hapali munu áshimwing'a shinu shoeshoe.
Ndyoko padimwidile ding'ano kutwala kushidoni,
‘Atata ankuvanavo vamadengo voe vashibalugwa valya mpaka kwikuta;
kushi nangu apa ngupalela eshi?
Kudyanga ngume nimuukile atata ndikamwaulile doni,
“Atata,
nangu nditega kuwa na nditega kwako.
Nadoni hanguvaikidile kungushema nimwanavo kanji nguvika mulikundi lyavamadengo vako vashibalugwa.”
“Nae kutakatuka kuujila kwatatake.
Akanava kuwika paing'ande àvele mwakushu padyoko,
tatake kumwona.
Akamwone,
tatamunu andímwanangila shididi kutwala kutukuta kuka ndamwambatila.
Mwana kumwaulila tatamunu kushidoni,
‘Atata,
nangu nditega kuwa na nditega kwako.
Nadoni hanguvaikidile kungushema nimwanavo.’
Kanji tatamunu kuvaulila vatumika vake kushidoni,
‘Idanavo shipajelo dinguvo dyamana,
ipete na vilatu mungwadye.
Namomo ntwale mbudi nannume na wakunyeta shanashana munshinde tummamene,
tupuwange;
jo mwanangu aju,
andípela kanji andídyuka,
andíjaika kanji andyaneka.’
Bai vanavo vandítunduvanga kupuwanga.
“Napanelo mwanagwe nang'olo avele kumala.
Auja àvele pepi na paing'ande,
andígwa mwimbo na magoma.
Nae kunshema ntumika jumo kumudya nyamani shíshitandeka pakaja.
Ndyoko kushidoni,
‘Nung'uno jo,
andyuja.
Nadoni tatako aninshinda mbudi wakunyeta shanashana mwaa mwanagwe andyuja àvele mumi.’
Bai mwana nang'olo andíshimwa na hashindaita kuwika paing'ande.
Tatamunu kuma kuka nampambadyanga
kanji mwana anínjang'ula tatake doni,
‘Shasho!
Nangu ndikutumika vyaka vyoe pandikapujungula mwiko lilamulo lyako,
wako haungupele ata liduva limo mbudi wakuka nammamena na vavangu tupuwanga.
Nelo apa pauja mwanavo aju,
munu ámalilidile vyako kumalaja,
wako unshindila mbudi nannume na wakunyeta!’
Kutwala tatamunu kushidoni,
‘Mwanangu!
Wako ngwengwe upali namu nangu na vinu vyangu uti,
vyàko.
Apa,
hampagwite munji!
Indívaikila wetu tupuwange;
nung'uno aju,
andípela kanji mumi,
andíjaika kanji andyaneka.’ ”